**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 10.12.2023, ora 08.00 – 11.12.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 11.12.2023, ora 07.00**

**RÂURI**

Debitele au fost în general staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crişuri, Mureș, Bega, bazinul superior şi cel mijlociu al Timişului, pe cursurile superioare ale Bârzavei şi Prutului şi pe cursurile mijlocii şi inferioare ale Jiului şi Ialomiței, unde au fost în scădere.

Pe cursurile inferioare ale Timişului şi Bârzavei, debitele au fost în creştere prin propagare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vișeu, Tur, Someș, Crasna, Barcău, Crișul Repede, Mureș, Timiș, Bârzava, Caraș, Nera, pe cursul superior al Jiului, în bazinele superioare ale Oltului şi Trotuşului, bazinul superior şi cel mijlociu al Bistriței, pe cursul superior al Prutului, pe unele râuri din bazinul mijlociu al Oltului şi mai mici (sub 30%) pe râurile din bazinele hidrografice: Moravița, Bârlad, Jijia, pe cursul inferior al Bistriței și pe unii afluenți din bazinul Trotușului și din bazinele inferioare ale Jiului şi Oltului.

Formațiunile de gheață (gheață la maluri, năboi, pod de gheață), prezente în bazinele superioare ale Buzăului, Trotuşului, Bistriței, Moldovei, Sucevei, Bârladului și pe unii afluenți din bazinul Prutului, s-au menținut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE**

Debitele vor fi în general staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș şi pe cursul superior al Prutului, unde vor fi în scădere.

Sunt posibile creșteri ușoare de niveluri și debite pe unele râuri mici din zonele de deal și de munte, mai ales pe cele din vestul și sud-vestul țării, ca urmare a precipitațiilor lichide prognozate și a cedării apei din stratul de zăpadă.

Formațiunile de gheață (gheață la maluri, năboi, pod de gheață) existente, vor fi în uşoară diminuare şi restrângere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în țară (secțiunea Baziaș) în intervalul 10.12.2023 – 11.12.2023 a fost în scădere, având valoarea de 8100 m3/s, peste media multianuală a lunii decembrie 5200 m3/s.

În aval de Porţile de Fier, debitele au fost în scădere ușoară pe sectorul Gruia – Calafat, relativ staționare pe sectorul Bechet – Brăila și la Tulcea și în creștere ușoară pe sectorul Galați - Isaccea.

Debitul la intrarea în țară (secțiunea Baziaș) va fi în scădere (8000 m3/s).

În aval de Porţile de Fier, debitele vor fi în uşoară scădere pe sectorul Gruia – Bechet şi relativ staționare pe sectorul Corabia – Tulcea.

**2.** **Situația meteorologică în intervalul 10.12.2023, ora 08.00 – 11.12.2023, ora 06.00**

**ÎN ŢARĂ**

În cea mai mare parte a țării, vremea s-a menținut rece și în general închisă, cu înnorări în mare parte din interval; excepție au făcut în cursul zilei zonele montane, cele deluroase din vest, sudul Transilvaniei și al Dobrogei unde au fost perioade de înseninare și temperaturi apropiate sau ușor peste normele perioadei. În Banat și Crișana pe arii relativ extinse au fost ploi și lapoviță, în Maramureș și vestul Transilvaniei seara și noaptea pe alocuri s-au semnalat precipitații mixte, iar în Carpații Occidentali, în vestul Carpaților Meridionali și în nordul Carpaților Orientali a nins slab. Local în Moldova, nordul Munteniei și estul Transilvaniei a fost ceață, pe spații restrânse persistentă, asociată și cu chiciură; în regiunile extracarpatice cu totul izolat au fost fulguieli sau burniță, iar în Moldova pe suprafețe mici s-a depus polei. Îndeosebi noaptea, în Dobrogea izolat a fost ceață. Vântul a suflat slab și moderat, cu intensificări la începutul intervalului local în sudul Banatului, în dealurile Crișanei și pe crestele Carpaților Meridionali. Este strat de zăpadă în cea mai mare parte a zonei montane și aseară la ora 20 măsura-*în platformele stațiilor meteorologice* până la 45 cm în Munții Călimani, local în Moldova (până la 7 cm) și doar pe suprafețe mici în estul Munteniei și al Transilvaniei (până la 3 cm). Temperaturile maxime s-au încadrat între -5 grade la Rădăuți și Joseni și 8 grade la Oravița; la ora 6 valorile termice erau cuprinse între -6 grade la Rădăuți și Joseni și 3 grade la Moldova Nouă și Băile Herculane.

*Observație*: *de ieri dimineață de la ora 6 au fost în vigoare 12 atenționări cod galben pentru fenomene meteorologice periculoase imediate, 9 emise de către SRPV Bacău și 3 de către SRPV Sibiu.*

**LA BUCUREŞTI**

Vremea s-a menținut rece și în general închisă, cu nebulozitate joasă persistentă. Vântul a suflat slab. În aceste condiții, temperatura aerului a fost aproape constantă pe tot parcursul intervalului, astfel că maxima a fost de 1 grad, iar la ora 6 se înregistra 1 grad la toate stațiile meteorologice.

**3. Prognoza meteorologică în intervalul 11.12.2023, ora 08.00 – 12.12.2023, ora 08.00**

**ÎN ŢARĂ**

Valorile termice vor crește ușor în cea mai mare parte a țării, astfel că temperaturile maxime se vor situa între 0 și 11 grade, iar cele minime între -3 și 5 grade. Cerul va avea înnorări și local vor fi precipitații slabe în regiunile intracarpatice și pe arii restrânse în restul teritoriului. Acestea vor fi predominant sub formă de ploaie în Banat și Crișana, mixte în Maramureș, Transilvania și Moldova, iar la munte va ninge. În celelalte zone vor fi mai ales ploi slabe sau burniță. Izolat se va depune polei, cu precădere în centrul, estul țării și în zonele de deal. Vântul va sufla slab și moderat, cu unele intensificări în zona montană înaltă și în nord-vest. Va fi ceață, local în sud și în est și pe alocuri în rest.

**LA BUCUREŞTI**

Valorile termice vor crește ușor, astfel că temperatura maximă va fi de 3...5 grade, iar cea minimă se va situa în jurul valorii de 1 grad. Cerul va avea înnorări și îndeosebi în a doua parte a nopții va crește probabilitatea de ploaie slabă. Vântul va sufla slab până la moderat. Dimineața vor fi condiții de ceață.

1. ***CALITATEA APELOR***

Administrația Națională Apele Române informează despre producerea, în data de 10.12.2023, ora 23.30, unei poluări accidentale a apei râului Bârlad, amonte de pod Lipovăț, pe raza comunei Muntenii de Jos, județul Vaslui, manifestată prin apariția de spumă si agenți de floculare și o culoare maroniei a apei. Responsabilă de producerea poluării este SC Fabrica de carne MORANDI SRL Muntenii de Jos- activitatea: abatorizare si procesare carne pasare. Reprezentanti ai A.B.A Prut Barlad -S.G.A. Vaslui s-au deplasat in teren pentru verificare evacuare din statia de epurare si recoltare de probe de apa, in vederea efectuării analizelor fizico chimice. Rezultatele probelor de apa prelevate (sectiune amonte gura de evacuare si aval gura de evacura - zona pod Rosisesti) se vor efectua la data de 11.12.2023.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii. Se mentine Planul de restrictii in alimentarea cu apa - treapta III, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei III de aplicare a restrictiilor.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și pentru S.C. AQUAVAS S.A. VASLUI – Sucursala Vaslui din acumularea Solesti.
1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**